**7. oplæg – Jesus og hans familie**

Forslag til indledende bøn på dansk og chin/burmesisk: (I må også meget gerne bede frit)

Almægtige Gud og skaber

Jesus Kristus, vor frelser og forløser

Livgiver Ånd, der er os ganske nær

Treenige Gud

Vi takker dig for dagen i dag og for fællesskabet her

Tak for vores kirke og alle som kommer dér

Tak for alle dem, der er gået forud for os og alle dem, der kommer efter

Tak for mangfoldighed, hjælp os til at tage imod den gave, vi er til hinanden

Amen

Læs teksten højt på både burmesisk/matu og dansk:

**Markusevangeliet 3:31-35** (parallelteksterne er *Matt. 12:46-50, Luk. 8:19-21)*

Bed en kort bøn, f.eks.:

Herre Jesus

Tak at du vil åbenbare dig for os igennem din Hellige Ånd.

Undervis os igennem denne tekst og tal til vore hjerter.

Amen

Stilhed i 5-10 minutter, hvor man sidder og mediterer over bibelteksten

Er der børn i gruppen, så start samtalen med, at én fortæller børnene, hvad historierne handler om, helt kort og enkelt. Lyt til deres reaktion.

Lukas fortæller, at Jesus var omkring 30 år, da han begyndte sit virke (*Luk. 3:23).* Man er gået ud fra, at han er blevet tømrer som sin far, og han har sikkert boet hjemme indtil da, da han ikke er blevet gift. Omverdenen har taget ham for at være tømreren Josefs søn, og Josef og Maria har fået mange børn. Læs *Matthæusevangeliet 13: 55-56,* hvor brødrene navngives.

*Mark. 3:31-35* - Der er en spænding mellem Jesus og hans familie. Josef nævnes ikke, så har er sikkert død på det tidspunkt. Hvorfor tror I, at Maria og hans søskende vil tale med ham? Er de flove over ham eller bekymrede?

Hvordan opfatter I Jesu afvisende svar?

Maria følger senere Jesus til korsfæstelsen (*Joh. 19:25)* og måske er det hans bror, Jakob, der får en afgørende rolle i menigheden efter Jesu død, (*Ap.G. 15:13, 1. Kor. 15:7)*. Det siges, at Jakob, ”Herrens bror”, som har skrevet Jakobsbrevet*.* Hvad tror I, der er sket i familien?

Det tyder på, at Jesus mener, at det er de kristne, der er Jesu familie, altså menigheden. Hvad betyder det i praksis? Er vi gode til at praktisere at være familie – måske familie for dem, der ingen familie har? Hvad kunne I ønske skulle være anderledes hos os?

**Slut med at bede sammen,** hvis der er børn i gruppen, inddrag gerne dem og dét, I har snakket om. I kan også bede Fadervor sammen.